Et samarbejde mellem nordjysk og polsk politi har ført til flere anholdelser af mænd, som menes at stå bag mordbranden i Vejgaard den 10. januar 2017. - Efterforskningen har vist, at de formodede polske gerningmænd kørte fra først Polen til Danmark og forvoldte branden og herefter vendte tilbage til Polen igen. Det er dem, som polsk politi nu har anholdt, lyder det fra vicepolitiinspektør ved Nordjyllands Politi Frank Olesen. Polsk politi har seks personer anholdte, mens to fortsat eftersøges af polsk politi. Ved mordbranden i januar omkom to personer. Den ene indebrændte person blev via efterforskning identificeret som en 30-årig kvinde fra Polen, der midlertidigt opholdt sig på adressen i Vejgaard. - De pårørende til kvinden er underrettet, og den afdøde kvinde vil snarest blive overført til hendes pårørende i Polen. Den anden afdøde, en mand, menes at være en af de formodede gerningsmænd. Vi har haft kontakt til de polske myndigheder under hele forløbet, og det vil vi naturligvis fortsat have under sagens videre forløb, siger vicepolitiinspektør ved Nordjyllands Politi, Frank Olsen, der understreger, at politiet ikke kan udtale sig yderligere i sagen. Politiet er tilbageholdende med opysninger af hensyn til den videre efterforskning. Derfor har de ikke på nuværende tidspunkt flere oplysninger til offentligheden.

Opsummering:
Efter en omfattende efterforskning af mordbranden i Vejgaard har polsk politi anholdt seks personer.